Bħala tweġiba għat-tħassib tal-konsumaturi dwar il-kwalità tal-ikel u l-prattiki ta' frodi fir-rigward tal-ikel, il-Kummissjoni għada se tvara Ċentru tal-Għarfien dwar il-Frodi tal-Ikel u l-Kwalità tal-Ikel, li se jitħaddem miċ-Ċentru Konġunt tar-Riċerka. Iċ-Ċentru tal-Għarfien, li huwa netwerk magħmul minn esperti interni u esterni tal-Kummissjoni, se jappoġġa lill-fassala tal-politika tal-UE u lill-awtoritajiet nazzjonali billi se jikkondividi u jipprovdi l-aċċess għal għarfien xjentifiku aġġornat dwar il-frodi tal-ikel u dwar kwistjonijiet marbuta mal-kwalità tal-ikel. It-tħassib dwar il-frodi tal-ikel u l-kwalità tal-ikel jimmina l-fiduċja tal-konsumaturi u jagħmel ħsara lill-katina kollha tal-provvista tal-ikel fl-Ewropa, mill-bdiewa sal-bejjiegħa bl-imnut. Fost il-każijiet reċenti ta' frodi tal-ikel kien hemm dawk taż-żejt taż-żebbuġa, tal-inbid, tal-għasel, tal-ħut, tal-prodotti tal-ħalib, tal-laħam u tal-pollam. Barra minn hekk, il-konsumaturi jaf ikunu esposti għal prattiki kummerċjali żleali speċjalment fir-rigward tal-prodotti tal-ikel b'differenzi sinifikanti fil-kompożizzjoni offruti fi swieq differenti iżda b'imballaġġ simili. Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, li huwa responsabbli għaċ-Ċentru Konġunt tar-Riċerka, se jvara ċ-Ċentru l-ġdid tal-Għarfien dwar il-Frodi tal-Ikel u l-Kwalità tal-Ikel fi Strasburgu fil-preżenza tal-Viċi President għall-Unjoni tal-Enerġija, Maroš Šefčovič, u tal-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Vêrá Jourová. Qabel il-varar, il-Kummissarju Navracsics stqarr: “L-ikel huwa wieħed mill-oqsma fejn ix-xjenza tista' tassew turi b'mod dirett u tanġibbli x'benefiċċji twassal għaċ-ċittadini. Il-kwalità tal-ikel li nieklu hija importanti għalina lkoll, u minħabba li l-frodi tal-ikel hija attività kriminali transnazzjonali, l-UE għandha rwol ċar x'taqdi fir-rispons. Il-varar taċ-Ċentru tal-Għarfien dwar il-Frodi tal-Ikel u l-Kwalità tal-Ikel huwa pass importanti. Dan se jgħin biex jipproteġi l-integrità tal-katina tal-ikel tal-UE u biex jissalvagwardja l-kwalità tal-prodotti tal-ikel, filwaqt li jiġġenera valur miżjud ċar għall-Ewropej.” Il-Kummissarju Jourová qalet: “Il-Kummissjoni tieħu l-kwistjoni tal-kwalità tal-ikel u tad-differenza mhux iġġustifikata fil-kwalità tal-ikel bis-serjetà ħafna u diġà ħadet għadd ta' passi konkreti biex tindirizza l-kwistjoni. Il-provvista ta' evidenza xjentifika aħjar hija parti kruċjali ta' din il-ħidma. Dan iċ-Ċentru tal-Għarfien li għadu kemm inħoloq u li jiġbor l-għarfien u jlaqqa' flimkien l-esperti minn postijiet interni u esterni differenti tal-Kummissjoni Ewropea, se jkompli jikkontribwixxi biex tinġabar u tiġi pproċessata evidenza bbażata fuq ix-xjenza. Il-ħidma tiegħu se tikkontribwixxi wkoll għall-iżvilupp ta' metodoloġija komuni tal-ittestjar, li mbagħad se tgħinna napplikaw u ninfurzaw il-liġijiet tal-protezzjoni tal-konsumatur u tal-ikel.” Iċ-Ċentru tal-Għarfien dwar il-Frodi tal-Ikel u l-Kwalità tal-Ikel se: jikkoordina l-attivitajiet ta' sorveljanza tas-suq, pereżempju fir-rigward tal-kompożizzjoni u l-proprjetajiet sensorjali tal-ikel offrut bl-istess imballaġġ u mmarkar korporattiv f'diversi swieq madwar l-UE; iħaddem sistema ta' twissija bikrija u ta' informazzjoni għall-frodi tal-ikel, pereżempju permezz ta' monitoraġġ tal-mezzi tax-xandir u billi din l-informazzjoni tiġi pprovduta lill-pubbliku ġenerali; jikkollega s-sistemi ta' informazzjoni tal-Istati Membri u tal-Kummissjoni, pereżempju l-bażijiet tad-dejta li jiddeskrivu l-kompożizzjoni ta' ċerti prodotti agroalimentari ta' valur għoli bħall-inbid jew iż-żejt taż-żebbuġa; jiġġenera għarfien speċifiku għall-pajjiżi, pereżempju permezz tal-immappjar tal-kompetenzi u tal-infrastrutturi tal-laboratorju fl-Istati Membri. Iċ-Ċentru tal-Għarfien dwar il-Frodi tal-Ikel u l-Kwalità tal-Ikel se jipproduċi bullettini, mapep interattivi, bażijiet tad-dejta u rapporti regolari u din l-informazzjoni se tkun aċċessibbli għall-pubbliku. Iċ-Ċentru tal-Għarfien se jkun iffinanzjat għalkollox mill-Kummissjoni Ewropea. Id-daqs tal-gruppi ta' esperti differenti se jkun jiddependi fuq is-suġġett tal-ħidma tiegħu. Iċ-Ċentru tal-Għarfien se jikkomplementa n-Netwerk Kontra l-Frodi tal-Ikel tal-UE, billi se jipprovdi interfaċċa bejn ix-xjenza u t-tfassil tal-politiki. Flimkien mal-varar taċ-Ċentru tal-Għarfien qed tinfetaħ wirja dwar “Ix-Xjenza fil-Qalba tat-Tfassil tal-Politika Ewropea” fil-Parlament Ewropew fi Strasburgu, li turi l-ħidma u l-istorja taċ-Ċentru Konġunt tar-Riċerka mill-ħolqien tiegħu fl-1957 'il hawn. Sfond Il-katina tal-ikel fl-Unjoni Ewropea hija lleġiżlata, fost l-oħrajn, mil-Liġi Ġenerali dwar l-Ikel [1], mil-leġiżlazzjoni dwar l-Għoti ta' Informazzjoni dwar l-Ikel lill-Konsumaturi [2] u mid-Direttiva dwar il-Prattiki Kummerċjali Żleali [3]. Din tirrikjedi l-konformità ta' ċerti standards tal-kompożizzjoni u tal-kwalità tal-prodotti agrikoli. Iċ-Ċentru Konġunt tar-Riċerka għandu għarfien espert li ilu stabbilit fix-xjenza tal-ikel inklużi r-riċerka dwar l-awtentiċità u l-għarfien espert fl-iżvilupp, fl-applikazzjoni u fil-validazzjoni ta' metodi analitiċi tal-ittestjar biex tiġi identifikata l-frodi fil-katina tal-ikel. Iċ-Ċentru tal-Għarfien dwar il-Frodi tal-Ikel u l-Kwalità tal-Ikel huwa l-ħames ċentru li se jiġi varat wara dawk dwar il-Bijoekonomija, il-Politiki Territorjali, il-Migrazzjoni u d-Demografija u l-Ġestjoni tar-Riskju ta' Diżastri. Għal iktar informazzjoni Iċ-Ċentri tal-Għarfien taċ-Ċentru Konġunt tar-Riċerka Iċ-Ċentru Konġunt tar-Riċerka. EU policy-making based on facts (PDF) [1] IR-REGOLAMENT (KE) NRU 178/2002 TAL-PARLAMENT EWROPEW U TAL-KUNSILL tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel [2] Ir-Regolament (UE) NRU 1169/2011 TAL-PARLAMENT EWROPEW U TAL-KUNSILL tal-25 ta' Ottubru 2011 dwar l-għoti ta' informazzjoni dwar l-ikel lill-konsumaturi [3] Id-Direttiva 2005/29/KE tal-Parlament Ewropew u tal-Kunsill tal-11 ta' Mejju 2005 dwar prattiċi kummerċjali żleali fin-negozju mal-konsumatur fis-suq intern